**ԱՄՓՈՓԱԹԵՐԹ**

««Հանրային հատվածի կազմակերպությունների հաշվապահական հաշվառման մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագծի վերաբերյալ ՀՀ վարչապետի աշխատակազմի ֆինանսատնտեսագիտական վարչության առաջարկությունների

| **Հ/Հ** | **Մարմինը** | **Առաջարկության բովանդակությունը** | **Եզրակա-ցություն** | **Մեկնաբանություն** |
| --- | --- | --- | --- | --- |
| 1 | 2 | 3 | 4 | 5 |
| 1. | ՀՀ վարչապետի աշխատակազմի ֆինանսատնտեսագիտական վարչություն | Օրենքի նախագծի 3-րդ հոդվածով առաջարկվում է գործող օրենքի 4-րդ հոդվածի 2-րդ մասը շարադրել հետևյալ խմբագրությամբ.  «2. Լիազոր մարմինն իր իրավասության սահմաններում հաստատում է`  1) Հայաստանի Հանրապետության հանրային հատվածի հաշվապահական հաշվառման ստանդարտը,  2) կազմակերպությունների հաշվապահական հաշվառման հաշվային պլանը և դրա կիրառման հրահանգը,  3) կազմակերպությունների հաշվապահական հաշվառման քաղաքականության օրինակելի մոդելը,  4) կազմակերպությունների ֆինանսական հաշվետվությունների օրինակելի փաթեթը և լրացման ցուցումները,  5) կազմակերպություններում հողամասերի և շենքերի վերագնահատման անցկացման ժամկետները և մեթոդաբանությունը,  6) կազմակերպություններում նյութական ակտիվը որպես հիմնական միջոց դասակարգելու նվազագույն արժեքը,  7) կազմակերպություններում նոր հիմնական միջոցների և սկզբնական արժեքով հաշվառվող կենսաբանական ակտիվների մաշվածության հաշվարկման նորմատի-վա¬յին օգտակար ծառայության ժամկետները,  8) կազմակերպությունների դեբիտորական պարտքերի հնարավոր կորուստների պահուստի ձևավորման, դեբիտորական պարտքերի անհուսալի ճանաչման, դուրսգրման և հաշվապահական հաշվառման մեջ արտացոլման կարգը.  9) սույն օրենքով նախատեսված իրավական այլ ակտեր:»  Այսինքն, առաջարկվում է, որ լիազոր մարմինը (ֆինանսների նախարարություն) հաստատի օրենքի 4-րդ հոդվածի 2-րդ մասում թվարկված 1-9 ենթակետերի վերաբերյալ իրավական ակտերը:  Անհարժեշտ ենք համարում նշել, որ ներկայայումս Հայաստանի Հանրապետությունում գործող «Հաշվապահական հաշվառման մասին» և «Հանրային հատվածի կազմակերպությունների հաշվապահական հաշվառման մասին» ՀՀ օրենքներից բխող նույնաբնույթ որոշ իրավական ակտեր ընդունված են տարբեր մոտեցումներով:  Այսպես, օրինակ, «Հաշվապահական հաշվառման մասին» օրենքով նախատեսված ֆինանսական հաշվետվությունների միջազգային ստանդարտները կիրառության մեջ է դրվել ՀՀ կառավարության 11.03.2010թ. «Ֆինանսական հաշվետվությունների միջազգային ստանդարտները և միջազգային ստանդարտների ուղեցույցները հրապարակելու մասին» N 235-Ն որոշումով, իսկ «Հանրային հատվածի կազմակերպությունների հաշվապահական հաշվառման մասին» ՀՀ օրենքով նախատեսված հանրային հատվածի հաշվապահական հաշվառման ստանդարտը հաստատված է ՀՀ ֆինանսների նախարարի 24.10.2014 N 725-Ն հրամանով:  Կամ ՀՀ կառավարության 05.10.2017թ. N 1373-Ն որոշումով հաստատվել է շահութահարկ վճարողների դեբիտորական պարտքերի հնարավոր կորուստների պահուստի ձևավորման, դեբիտորական ու կրեդիտորական պարտքերի անհուսալի ճանաչման և դուրսգրման կարգը, իսկ ըստ ներկայացրած օրենքի նախագծի՝ օրենքի 4-րդ հոդվածի 2-րդ մասում կատարվող նոր խմբագրությամբ նախատեսվում է, որ հանրային հատվածի կազմակերպությունների դեբիտորական պարտքերի հնարավոր կորուստների պահուստի ձևավորման, դեբիտորական պարտքերի անհուսալի ճանաչման, դուրսգրման և հաշվապահական հաշվառման մեջ արտացոլման կարգը հաստատում է լիազոր մարմինը:  Գտնում ենք, որ «Հաշվապահական հաշվառման մասին» և «Հանրային հատվածի կազմակերպությունների հաշվապահական հաշվառման մասին» ՀՀ օրենքներից բխող նույնաբնույթ համապատասխան իրավական ակտերը պետք է ընդունվեն նույնական մոտեցմամբ՝ բացառելով նրանց նկատմամբ տարբերկված մոտեցումը:  Նկատի ունենալով, որ ՀՀ կառավարության որշումները ունեն իրավական ավելի բարձր կարգավիճակ և հանրայնության ավելի բարձր աստիճան քան լիազոր մարմնի ընդունած իրավական ակտերը, գտնում ենք, որ ներկայացված օրենքի նախագիծը անհրաժեշտ է լրամշակել նախատեսելով «Հաշվապահական հաշվառման մասին» և «Հանրային հատվածի կազմակերպությունների հաշվապահական հաշվառման մասին» ՀՀ օրենքից բխող իրավական ակտերի ընդունման նույնական մոտեցում, մասնավորապես, վերը նշված նույնաբնույթ իրավական ակտերի ընդունումը նախատեսելով ՀՀ կառավարության որոշումների տեսքով (թերևս նաև հանրային հատվածի կազմակերպությունների ակտիվների և պարտավորությունների պարտադիր գույքագրման անցկացման կարգը և ժամկետները):  Ելնելով վերը նշվածից առաջարկում ենք օրենքի նախագիծը լրամշակել վերը նշված դիտողություններին և առաջարկություններին համապատասխան: | Չի ընդունվել | «Հաշվապահական հաշվառման մասին» ՀՕ-282-Ն և «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» ՀՕ-284-Ն ՀՀ օրենքներն ընդունվել են 2019 թվականի դեկտեմբերի 4-ին և ուժի մեջ մտել 2020 թվականի հունվարի 1-ից։  «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» ՀՀ օրենքի (այսուհետ՝ Օրենք) 3-րդ հոդվածի համաձայն՝ Հայաստանի Հանրապետությունում հաշվապահական հաշվառման և աուդիտորական գործունեության ոլորտում քաղաքականություն իրականացնող մարմինը ֆինանսների նախարարությունն է՝ համաձայն «Կառավարության կառուցվածքի և գործունեության մասին» օրենքի:  Օրենքի 5-րդ հոդվածի 1-ին մասի համաձայն՝ հանրային վերահսկողության խորհուրդը հաշվապահական հաշվառման և աուդիտորական գործունեության կարգավորման նկատմամբ հանրային վերահսկողության գործառույթներ իրականացնելու նպատակով նույն օրենքի համաձայն՝ ֆինանսների նախարարությանը կից ստեղծված մարմին է:  Օրենքի 6-րդ հոդվածի 2-րդ մասի համաձայն՝ հանրային վերահսկողության խորհուրդն ապահովում է՝  ա. ամբողջական ՖՀՄՍ-ների, ֆինանսական հաշվետվությունների հայեցակարգային հիմունքների, ՓՄԿ-ների ՖՀՄՍ-ի, ինչպես նաև դրանցում տեղի ունեցած փոփոխությունների և լրացումների թարգմանությունն ու դրանց պաշտոնական հրապարակումը,  բ. հանրային հետաքրքրություն ներկայացնող կազմակերպությունների և խոշոր կազմակերպությունների ֆինանսատնտեսական գործունեության հաշվապահական հաշվառման օրինակելի հաշվային պլանի և օրինակելի հաշվային պլանի կիրառման հրահանգի, ինչպես նաև ցուցադրական ֆինանսական հաշվետվությունների մշակումը,  գ. փոքր և միջին կազմակերպությունների ֆինանսատնտեսական գործունեության հաշվապահական հաշվառման օրինակելի հաշվային պլանի և օրինակելի հաշվային պլանի կիրառման հրահանգի, ինչպես նաև ցուցադրական ֆինանսական հաշվետվությունների մշակումը,  դ. միկրոկազմակերպությունների հաշվապահական հաշվառման վարման և ֆինանսական հաշվետվությունների պատրաստման ձեռնարկի, ինչպես նաև ֆինանսատնտեսական գործունեության հաշվապահական հաշվառման օրինակելի հաշվային պլանի և հաշվային պլանի կիրառման հրահանգի մշակումը,  ե. «Հաշվապահական հաշվառման մասին» օրենքով նախատեսված՝ հաշվապահական հաշվառումը կարգավորող այլ նորմատիվ իրավական ակտերի նախագծերի մշակումը,  զ. «Աուդիտորական գործունեության մասին» օրենքով նախատեսված՝ աուդիտորական գործունեությունը կարգավորող այլ նորմատիվ իրավական ակտերի նախագծերի մշակումը,  է. աուդիտորական գործունեության միջազգային ստանդարտների, Մասնագիտական էթիկայի կանոնագրքի, ինչպես նաև դրանցում տեղի ունեցած փոփոխությունների և լրացումների թարգմանությունն ու դրանց պաշտոնական հրապարակումը:  Ընդ որում, Օրենքի 6-րդ հոդվածի 5-րդ մասի համաձայն՝ Օրենքի 6-րդ հոդվածի 2-րդ մասի համաձայն՝ թարգմանված կամ մշակված՝ հաշվապահական հաշվառումը և աուդիտորական գործունեությունը կարգավորող նորմատիվ իրավական ակտերի նախագծերը հանրային վերահսկողության խորհուրդը ներկայացնում է քաղաքականություն իրականացնող մարմին՝ հաստատման և օրենսդրությամբ սահմանված պահանջներին համապատասխան պաշտոնական հրապարակման համար:  Հաշվի առնելով վերը նշվածը՝ հայտնում ենք, որ մասնավոր հատվածի հաշվապահական հաշվառումը կարգավորող՝ վերը նշված նորմատիվ իրավական ակտերը, այդ թվում՝ ֆինանսական հաշվետվությունների միջազգային ստանդարտները, Օրենքի համաձայն հաստատվում են ՀՀ ֆինանսների նախարարության կողմից։  Հարկ է նշել, որ «Հաշվապահական հաշվառման մասին» ՀՀ օրենքի համաձայն՝ ոլորտը կարգավորող բոլոր նորմատիվ իրավական ակտերն (այդ թվում՝ ակտիվների և պարտավորությունների պարտադիր գույքագրման անցկացման կարգը) ընդունելու լիազորությունը վերապահված է ՀՀ ֆինանսների նախարարությանը։ Բացառություն է հանդիսանում միայն համակարգչային ծրագրերի` հաշվապահական հաշվառման ոլորտը կարգավորող օրենսդրության պահանջներին համապատասխանության որոշման կարգը, որը «Հաշվապահական հաշվառման մասին» ՀՀ օրենքի 7-րդ հոդվածի 3-րդ մասի համաձայն՝ սահմանում է Կառավարությունը։  Ինչ վերաբերում է ՀՀ կառավարության 2017 թվականի հոկտեմբերի 5-ի թիվ 1373-Ն որոշմամբ հաստատված՝ շահութահարկ վճարողների (բացառությամբ բանկերի, վարկային կազմակերպությունների, ապահովագրական ընկերությունների և արժեթղթերի շուկայի մասնագիտացված անձանց) դեբիտորական պարտքերի հնարավոր կորուստների պահուստի (պահուստաֆոնդի) ձևավորման, դեբիտորական ու կրեդիտորական պարտքերի անհուսալի ճանաչման և դուրսգրման կարգին, ապա հայտնում ենք, որ վերջինիս նպատակն ու կարգավորման շրջանակը դուրս է «Հաշվապահական հաշվառման մասին» ՀՀ օրենքի գործողության ոլորտից և այն կարգավորում է կազմակերպությունների հարկային հաշվառման հետ կապված հարցեր՝ հարկային օրենսդրության պահանջների համաձայն։  Միաժամանակ, հարկ ենք համարում նշել, որ ««Հանրային հատվածի կազմակերպությունների հաշվապահական հաշվառման մասին» ՀՀ օրենքում փոփոխություններ և լրացումներ կատարելու մասին» ՀՀ օրենքի նախագծի (այսուհետ՝ Նախագիծ) 3-րդ հոդվածում նշված իրավական ակտերն, ըստ էության, արդեն իսկ հաստատված են ՀՀ ֆինանսների նախարարի հրամաններով, սակայն քանի որ դրանց մի մասն ընդունելու լիազորությունը ՀՀ ֆինանսների նախարարությանը վերապահված է ոչ թե ուղղակիորեն օրենքով, այլ ենթաօրենսդրական նորմատիվ իրավական ակտերով՝ Նախագծով առաջարկվել է ապահովել 2015 թվականի դեկտեմբերի 6-ին ընդունված ՀՀ Սահմանադրության պահանջների իրացումը։  Ստորև ներկայացված է ՀՀ ֆինանսների նախարարի վերը նշված իրավական ակտերի ցանկը.  • ՀՀ ֆինանսների նախարարի 2014 թվականի հոկտեմբերի 24-ի «Հայաստանի Հանրապետության հանրային հատվածի հաշվապահական հաշվառման ստանդարտը հաստատելու մասին» թիվ 725-Ն հրաման,  • ՀՀ ֆինանսների նախարարի 2015 թվականի ապրիլի 9-ի «Հանրային հատվածի կազմակերպությունների հաշվապահական հաշվառման հաշվային պլանը և դրա կիրառման հրահանգը հաստատելու մասին» թիվ 207-Ն հրաման,  • ՀՀ ֆինանսների նախարարի 2015 թվականի հուլիսի 7-ի «Հանրային հատվածի կազմակերպությունների հաշվապահական հաշվառման քաղաքականության օրինակելի մոդելը հաստատելու մասին» թիվ 457-Ն հրաման,  • ՀՀ ֆինանսների նախարարի 2017 թվականի հունվարի 30-ի «Հայաստանի Հանրապետության հանրային հատվածի կազմակերպությունների ֆինանսական հաշվետվությունների օրինակելի փաթեթը հաստատելու մասին» թիվ 27-Ն հրաման,  • ՀՀ ֆինանսների նախարարի 2016 թվականի մարտի 9-ի «Հայաստանի Հանրապետության հանրային հատվածի կազմակերպություններում հաշվապահական հաշվառման նպատակով հողամասերի և շենքերի իրական արժեքով գնահատման ուղեցույցը հաստատելու մասին» թիվ 143-Ա հրաման,  • ՀՀ ֆինանսների նախարարի 2015 թվականի հուլիսի 28-ի «Հանրային հատվածի կազմակերպություններում նյութական ակտիվը որպես հիմնական միջոց դասակարգելու նվազագույն արժեքը սահմանելու մասին» թիվ 523-Ն հրաման,  • ՀՀ ֆինանսների նախարարի 2016 թվականի հունվարի 8-ի «Հանրային հատվածի կազմակերպություններում նոր հիմնական միջոցների և սկզբնական արժեքով հաշվառվող կենսաբանական ակտիվների մաշվածության հաշվարկման նորմատի¬վա-յին օգտակար ծառայության ժամկետները սահմանելու մասին» թիվ 3-Ն հրաման,  • ՀՀ ֆինանսների նախարարի 2018 թվականի դեկտեմբերի 20-ի «Հանրային հատվածի կազմակերպությունների դեբիտորական պարտքերի հնարավոր կորուստների պահուստի ձևավորման, դեբիտորական պարտքերի անհուսալի ճանաչման, դուրսգրման և հաշվապահական հաշվառման մեջ արտացոլման կարգը հաստատելու մասին» թիվ 622-Ա հրաման։  Հաշվի առնելով վերը նշվածը, ինչպես նաև դիրքորոշումն առ այն, որ «Հաշվապահական հաշվառման մասին» և «Հանրային հատվածի կազմակերպությունների հաշվապահական հաշվառման մասին» ՀՀ օրենքներից բխող նույնաբնույթ համապատասխան իրավական ակտերը պետք է ընդունվեն նույնական մոտեցմամբ, կարծում ենք, որ ««Հանրային հատվածի կազմակերպությունների հաշվապահական հաշվառման մասին» ՀՀ օրենքում փոփոխություններ և լրացումներ կատարելու մասին» ՀՀ օրենքի նախագիծը լրամշակելու անհրաժեշտություն չկա։ |